കണ്ണൂര് കോണ്ഗ്രസിലും കണ്ണുവെച്ച് കെ സി വേണുഗോപാല് കെ സുധാകര പക്ഷത്തെ മാര്ട്ടിന് ജോര്ജ്ജ് ഉറപ്പിച്ച ഡിസിസി അധ്യക്ഷ സ്ഥാനത്തിലും നോട്ടമിട്ട് കരുനീക്കം തുടങ്ങി ഡിസിസി പ്രസിഡന്റ് സ്ഥാനത്തേക്ക് അവകാശവാദം ഉന്നയിക്കാന് ശ്രമിക്കുന്നത് എ ഗ്രൂപ്പുകാരെയും ഒപ്പം കൂട്ടി നിര്ത്തി കണ്ണൂര്: കെപിസിസി അധ്യക്ഷന് കെ.സുധാകരന്റെ തട്ടകത്തിലും പിടിമുറുക്കാന് എ ഐ.സി.സി ജനറല് സെക്രട്ടറി കെ.സി വേണുഗോപാലിന്റെ ശ്രമം. സംഘടനാ അഴിച്ചുപണിയില് ഡി.സി.സി പ്രസിഡന്റ് സ്ഥാനമുള്പ്പെടെയുള്ള താക്കോല് സ്ഥാനങ്ങള്ക്ക് അവകാശവാദം ഉന്നയിക്കുകയാണ് കെ സി വേണുഗോപാല് ഗ്രൂപ്പ്. ഡി.സി.സി പ്രസിഡന്റ് സ്ഥാനത്തേക്ക് സുധാകരന് തയ്യാറാക്കിയ ലിസ്റ്റില് തന്റെ പക്ഷക്കാരനായ മാര്ട്ടിന് ജോര്ജാണ് ഒന്നാം പേരുകാരന്. എന്നാല് ഇതംഗീകരിക്കാതെ തങ്ങളുടെ ഗ്രൂപ്പുകാരനായ തലശേരിയിലെ ഒരു നേതാവിന് ഡി.സി.സി പ്രസിഡന്റ് സ്ഥാനം നല്കണമെന്നാണ് കെ.സി വേണുഗോപാലും അദ്ദേഹത്തെ അനുകൂലിക്കുന്നവരും ആവശ്യപ്പെടുന്നത്. സജീവ് മാറോളിയുടെ പേരാണ് കെ സി വിഭാഗം ഉയര്ത്തിക്കാട്ടുന്നത്. കെ സുധാകരന് കെപിസിസി അധ്യക്ഷനായതോടെ ഗ്രുപ്പു സമവാക്യങ്ങള് അപ്രസക്തമായെന്നാണ് വി.ഗ്രൂപ്പിന്റെ നിലപാട്. മാത്രമല്ല സംഘടനാ ബലത്തില് തങ്ങള്ക്കാണ് മേല്ക്കോയ്മയെന്നും ഇവര് അവകാശപ്പെടുന്നു. കെ.സുധാകരന് കെപിസിസി അധ്യക്ഷനായതോടെ കണ്ണുരില് ഐ ഗ്രൂപ്പ് പ്രവര്ത്തനങ്ങള് നിശ്ചലമാണ്. കഴിഞ്ഞ നിയമസഭാ തെരഞ്ഞെടുപ്പില് ഇരിക്കൂര് സീറ്റ് നിഷേധിക്കപ്പെട്ട എ ഗ്രൂപ്പും സംഘടനാപരമായി ദുര്ബലമായി. ഈ അവസരം മുതലെടുത്താണ് കെ.സി വേണുഗോപാലിന്റെ ആശിര്വാദത്തോടെ പാര്ട്ടി പിടിക്കാന് വി ഗ്രൂപ്പ് കരുനീക്കങ്ങള് തുടങ്ങിയത്. കോണ്ഗ്രസില് നിന്നും ലഭിക്കുന്ന അണിയറ നീക്കങ്ങളില് നിന്നും ലഭിക്കുന്ന സൂചനപ്രകാരം സുധാകരന്റെ തട്ടകമായ കണ്ണുരും അദ്ദേഹത്തിന്റെ ഗ്രൂപ്പുകാര്ക്ക് നഷ്ടമാകുമെന്ന വിവരങ്ങളുണ്ട്. പാളയത്തിലെ പടയാണ് കെ.സുധാകരന് ഗ്രുപ്പുകാരെ അലട്ടുന്ന മറ്റൊരു വിഷയം കയ്യാലപ്പുറത്തുള്ള തേങ്ങ പോലെ മറുകണ്ടം ചാടാനൊരുങ്ങുകയാണ് വിശാല ഐ വിഭാഗത്തിലെ പല നേതാക്കളും മാര്ട്ടിന് ജോര്ജ് ഡി.സി.സി പ്രസിഡന്റാകുന്നതിനെ എതിര്ക്കുന്ന ശക്തമായ ഒരു വിഭാഗം സ്വന്തം ഗ്രുപ്പില് തന്നെയുണ്ട്. നേരത്തെ ഡി.സി.സി.പ്രസിഡന്റ് സതീശന് പാച്ചേനിയെ കോണ്ഗ്രസിന് ഏറെ വിജയപ്രതീക്ഷയുള്ള കണ്ണുര് മണ്ഡലത്തില് നിന്നും വോട്ടു മറിച്ച് തോല്പ്പിച്ചതിനു ഒരു വിഭാഗം നേതാക്കളാണെന്ന് സൂചനകളുണ്ടായിരുന്നു. ഈ പശ്ചാത്തലത്തില് ഈ നേതാവിനും കൂട്ടാളികള്ക്കുമെതിരെ പാര്ട്ടി അച്ചടക്ക നടപടിയെടുക്കണമെന്ന ആവശ്യമുയര്ന്നിരുന്നെങ്കിലും കെ.സുധാകരന്റെ പിന്തുണയുള്ളതിനാല് ഒന്നും നടന്നില്ല. ഇപ്പോള് മാര്ട്ടിന് ജോര്ജ് ഡി.സി.സി പ്രസിഡന്റാവുന്നതിനെതിരെയും കരുക്കള് നീക്കുന്നത് ഈ നേതാവിന്റെ നേതൃത്വത്തില് നിന്നാണ്. ഡി.സി.സി പുനഃസംഘടനയില് അര്ഹമായ സ്ഥാനം കിട്ടാത്തവര് തങ്ങളുടെ ഗ്രൂപ്പിലേക്ക് ഒഴുകിയെത്തുമെന്ന പ്രതീക്ഷയിലാണ് വി ഗ്രൂപ്പുകാര്. പാര്ട്ടിയില് നിന്നും ഒതുക്കപ്പെട്ട എ വിഭാഗത്തിന്റെ പിന്തുണയും ഇവര് പ്രതീക്ഷിക്കുന്നുണ്ട്. ഇരിക്കൂറിലെ ഒരു പ്രമുഖ നേതാവ് ഉള്പ്പെടെ ഇപ്പോള് വി ഗ്രൂപ്പിലേക്ക് ചേരി മാറി കഴിഞ്ഞിട്ടുണ്ട്. ഇരിക്കൂര് എംഎല്എയായ സജീവ് ജോസഫിന്റെ വലം കൈയായാണ് ഈ നേതാവ് ഇപ്പോള് പ്രവര്ത്തിക്കുന്നത്. തങ്ങളുടെ കൈയില് നിന്നും ഇരിക്കൂര് സീറ്റ് വേണുഗോപാല് വിഭാഗക്കാരനായ സജീവ് ജോസഫിന് പിടിച്ചെടുത്തു നല്കിയതില് വ്രണിത ഹൃദയരാണ് കണ്ണുര് ജില്ലയിലെ എ വിഭാഗം നേതാക്കള്. ശ്രീകണ്ഠാപുരത്തെ കോണ്ഗ്രസ് ഓഫിസ് താഴിട്ടുപൂട്ടി രാപ്പകല് ഉപരോധസമരം നടത്തിയ എ ഗ്രൂപ്പ് നേതാക്കളെ സമാശ്വസിപ്പിക്കാനായി ഉമ്മന് ചാണ്ടിയുടെ നേത്യത്വത്തില് നടത്തിയ ഒത്തുതീര്പ്പ് ചര്ച്ചയില് സീറ്റു നിഷേധിക്കപ്പെട്ട സോണി സെബാസ്റ്റ്യന് ഡി.സി.സി പ്രസിഡന്റ് സ്ഥാനം നല്കാമെന്ന് വാഗ്ദ്ധാനമുണ്ടായിരുന്നുവെങ്കിലും പാലിക്കപ്പെടുമെന്ന പ്രതീക്ഷ എ ഗ്രൂപ്പിനില്ല. കെ.സി ജോസഫ് ഇരിക്കൂറില് നിന്നും കോട്ടയത്തേക്ക് കുറു മാറിയതിനു ശേഷം ഏറെ ദുര്ബലമാണ് ജില്ലയിലെ എ ഗ്രൂപ്പിന്റെ പ്രവര്ത്തനം നിരാശരായ പ്രവര്ത്തകരും നേതാക്കളും തങ്ങളുടെ കൂടെ വരുമെന്ന പ്രതീക്ഷയിലാണ് വേണുഗോപാല് ഗ്രൂപ്പുകാര് കെപിസിസി അധ്യക്ഷ പദവിയിലേക്ക് സുധാകരനെ അവസാന ഘട്ടത്തില് ഗത്യന്തരമില്ലാതെ പിന്തുണക്കേണ്ടി വന്നുവെങ്കിലും സുധാകരനും കെ.സി വേണുഗോപാലും ഉള്ളു കൊണ്ട് ഇപ്പോഴും അത്ര സുഖത്തിലല്ല. യൂത്ത് കോണ്ഗ്രസ് നേതാവായിരിക്കെ തന്നെ കണ്ണുരില് നിന്നും നിലം തൊടാതെ പറപ്പിച്ചു വിട്ട സുധാകരന് വാണിരുന്ന കണ്ണുരില് ആധിപത്യമുറപ്പിക്കുകയെന്നത് കെ.സിയെ സംബന്ധിച്ച് അഭിമാന പോരാട്ടങ്ങളിലൊന്നു കൂടിയാണ്. Stories you may Like